བོད་ཀྱི་གསོ་བ་རིག་པ་ལས་བདེ་ཐང་གི་ངོས་འཛིན་ཐད་གསལ་བོ་ཞིག་བཤད་དགོས་ན།ཐོག་མར་བོད་ཀྱི་གསོ་བ་རིག་པའི་བརྗོད་བྱ་ཡང་ན་མཐར་ཐུག་གི་དགོངས་པ་ལ་ཅུང་བཤད་པར་བྱ་སྟེ།བོད་ཀྱི་གསོ་བ་རིག་པ་ནི་ནང་དོན་རྒྱ་ཆེ་ཞིང་གཏིང་ཟབ་ལ་དེའི་ལུས་ཀྱི་ནད་གསོ་བ་ལས་རང་རྒྱུད་མ་ཞི་བ་ཞི་བ་དང་གཏན་གྱི་བདེ་བ་ཐོབ་པར་བྱའོ།།རྒྱུད་ལས།མཐར་ཐུག་འབྲས་བུ་གཡོ་སྒྱུ་འདོད་པ་རྣམས།།སྤངས་ནས་ནད་པ་གསོ་བ་ལ་འཇུག་པ།།བླ་མེད་སངས་རྒྱས་ས་ལ་བགྲོད་འགྱུར།།ཞེས་རང་གི་སྒོ་གསུམ་གྱི་ཉེས་བ་སྟེ་གཡོ་སྒྱུ་འདོད་པ་རྣམས་མེད་པར་དྲང་པོར་བསྲངས་ནས་གཞན་གྱི་ཉེས་པ་མ་སྙོམས་པ་སྙོམས་པར་བྱེད་པ་དང་བདེ་བ་ཅན་གྱི་འབྲས་བུ་ཐོབ་པར་བསྟན་པ་དང་།དེ་ཡང་རྒྱུད་ལས།ནད་རྣམས་ཀུན་གྱི་རྒྱུ་ནི་གཅིག་པུ་སྟེ།།བདག་མེད་དོན་མ་རྟོགས་པས་མ་རིག་ཅེས།།དཔེར་ན་བྱ་ནི་མཁའ་ལ་ལྡིང་གྱུར་ཀྱང་།།རང་གི་གྲིབ་མ་དེ་དང་མི་འབྲལ་ཞིང་།།འགྲོ་ཀུན་བདེ་བར་གནས་ཤིང་སྤྱོད་ན་ཡང་།།མ་རིག་ལྡན་པས་ནད་དང་འབྲལ་མི་སྲིད།།ཅེས་ནད་རྣམས་ཀུན་གྱི་རྒྱུ་ནི་བདག་མེད་མ་རིག་པ་སྟེ་ཕྱི་ལུས་ལ་བསྐྱེད་པའི་ནད་ནི་ནང་སེམས་ལ་བྱུང་བའི་དུག་གསུམ་གྱི་བྱེད་པ་དང་དེ་ཕྱིར་ཕྱི་ལུས་ཀྱི་ཉེས་གསུམ་སེལ་པ་ལ་ཐོག་མར་ནང་སེམས་ཀྱི་དུག་གསུམ་ཉོན་མོངས་རྣམས་ཞུ་བར་བྱེད་དགོས་ཏེ།རྒྱུ་མ་བཅོས་པར་འབྲས་བུ་གསོ་འདོད་པ།།དུག་རྩ་མ་ཕྱུང་ལོ་མ་བཅད་སྐྱུར་འདྲ།།ཞེས་བསྟན་པ་བཞིན།དེ་ཕྱིར་བོད་ཀྱི་གསོ་བ་རིག་པ་ལས་ནད་མེད་བདེ་ཐང་ཞེས་པ་ནི་ལུས་སེམས་གཉིས་ལ་བརྗོད་པ་དང་།ཕྱི་ལུས་ཀྱི་ཉེས་གསུམ་སྙོམས་པར་བྱེད་པ་དང་ནང་སེམས་རྒྱུད་དུག་གསུམ་ཉོན་མོངས་ཀྱིས་མི་ཁྱེར་བའམ་ཞི་བ།དེ་མིན་ལུས་སེམས་གཉིས་ཀྱི་ནང་ནས།སེམས་དེ་ལུས་ལ་དབང་སྒྱུར་བའི་གཙོ་བོ་ལྟ་བུ་ཡིན་པས་སེམས་ཀྱི་ནད་བཅོས་པ་གཙོ་ཆེ་བར་བཟུང་དགོས་ཏེ།སྨན་དཔྱད་ཀྱིས་ནད་རྣམས་གནས་སྐབས་བཅོས་ཐུབ་ཀྱང་གཏན་འགོག་བྱེད་མི་ཐུབ།སྤྱོད་འཇུག་ལས།སེམས་ནི་མི་རྟག་པ་ལ་རྟག་པར་དགའ་བའོ།།ཉོན་མོངས་པ་རྣམས་ཀྱི་རྩ་བའོ།།ངན་སོང་རྣམས་ཀྱི་སྒོའོ།།ཉེ་བའི་ཉོན་མོངས་པ་རྣམས་ཀྱི་གཞིའོ།།བདེ་འགྲོ་རྣམས་ཆུད་གསོན་པའོ།།འདོད་ཆགས་དང་ཞེ་སྡང་དང་གཏི་མུག་རྣམས་ཀྱི་རྐྱེན་དུ་གྱུར་པའོ།།ཆོས་ཐམས་ཅད་ཀྱི་བདག་པོར་གྱུར་པའོ།།ཞེས་བསྟན་པ་བཞིན་སེམས་ནི་དུག་དང་ཉོན་མོངས་རྣམས་ཀྱི་སྒོ་དང་རྐྱེན་ལྟ་བུ་སྟེ་གལ་ཏེ་དུག་གསུམ་དང་ཉོན་མོངས་རྣམས་མ་འཇོམས་ན་ནད་ཀུན་བསྐྱེད་པ་དང་ཆོས་ཀྱི་བདེན་པ་ཡང་མཐོང་མི་ཐུབ་སྟེ།དེའི་ཕྱིར་སེམས་རྒྱུད་དག་པ་ནི་ཤིན་ཏུ་གལ་ཆེ་ཞིང་འདི་ནི་སེམས་ཀྱི་འཕྲོད་བསྟེན་ཞེས་བྱའོ།།